ናይ ዝኽሪ መበል 25 ዓመት ስርሒት ፈንቅል ቴማ እንታይ እዩ?
ዝኽሪ ስርሒት ፈንቅል ንምድማቕ ዝዓለመ ምድላዋት ከምዘጻፈፉ፡ ስነ-ጥበበኛታት ጊንዳዕ ገሊጾም
“ፈንቅል፡ ጩራ ምሉእ ብርሃን” ኣብ ትሕቲ ዝብል ቴማ ካብ 12 ክሳብ 15 ለካቲት ዝጽንበል ዝኽሪ መበል 25 ዓመት ስርሒት ፈንቅል ንምድማቕ ክገብርዎ ዝጸንሑ ምድላዋት ከምዘጻፈፉ፡ ስነ-ጥበባውያን ንኡስ ዞባ ጊንዳዕ ገሊጾም። ኣወሃሃዲ ያታውያን ጉጅለታት ባህሊ መምህር ደጀን ገብሩ ንኤሪና ኣብ ዝሃቦ ሓበሬታ፡ ናይ ብሄራት ትግረ፡ ትግርኛን ሳሆን ባህላዊ መደባት ኣዳልዮም ከምዘለዉን ንኣስታት ሓደ ወርሒ ጽዑቕ ልምምድ ከምዝገበሩን ኣረዲኡ። ንሱ ወሲኹ፡ ኣብ 1990 ኣብ ግንባር ጊንዳዕ ንዝተኻየደ ሓያል ምርብራብን ኣብኡ ዝተራእየ ፍሉይ ቅያን ጅግንነትን ዝገልጽ ድሩቕን ተንቀሳቓሲን ስእልታት ብመልክዕ ኤግዝቢሽን ተዳልዩ ከምዘሎ ኣብሪሁ። ኣባላት’ተን ጉጅለታት ብወገኖም፡ እቲ ዝኽሪ - መብጽዓና ንትግባረ ሕድሪ ስዉኣትና እነሐድሰሉ ስለዝኾነ፡ ንዕኡ ዝበቅዕ ሓያል ምድላዋት ከምዝገበሩ ኣረጋጊጾም።
ፈንቅል፡ ጩራ ምሉእ ብርሃን